Tratatul de la Sèvres nu a fost niciodată ratificat. O serie de deputați ai Parlamentului otoman, care au reușit să evadeze din Constantinopolul ocupat de forțele aliate, au ales un nou guvern cu sediul in Ankara, care a funcționat in paralel cu cel al sultanului din capitală. Acest nou guvern a organizat lupta împotriva aliaților și susținătorilor Tratatului de la Sèvres. În 1922, sultanul Mehmet al VI-lea Vahdettin a fost detronat și obligat să părăsească țara. Părțile implicate în conflict au semnat un nou tratat de pace, Tratatul de la Lausanne, care punea capăt existenței Imperiului Otoman și ducea la recunoașterea unui nou stat – Republica Turcia.